№2019\02

 Нийтийн сонсгол Өвөрхангай аймгийн Гэр бүл хүний хөгжлийн төвд \Хурмын ордонд\ 2019 оны 10 дугаар сарын 28-ний өдрийн 10:30 цагт эхлэв.

 Нийтийн сонсголын сэдэв: “Аймгийн Хөдөлмөр эрхлэлтийг дэмжих сангийн 2018, 2019 оны төсвийн зарцуулалт”-ийн тухай төсвийн хяналтын сонсгол.

Сонсгол даргалагчаар ИТХ-ын Төлөөлөгч Б.Болор-Эрдэнэ ажиллав.

Сонсголд аймгийн ИТХ-ын дарга А.Ишдорж, ИТХ-ын Төлөөлөгч Т.Ариунболд нар оролцож, ажиглагчаар 25, оролцогчоор 3 иргэн оролцов.

Сонсголыг нээж аймгийн ИТХ-ын дарга А.Ишдорж үг хэлэв.

Сонсгол даргалагч Б.Болор-Эрдэнэ тайлбар мэдээлэл өгөхөөр дуудагдан ирсэн албан тушаалтны нэрсийг танилцуулав.

1. Аймгийн Хөдөлмөр Халамж үйлчилгээний газрын дарга С.Ундрах
2. Хөдөлмөр эрхлэлтийн хэлтсийн дарга С.Даваасүрэн
3. Хөдөлмөр эрхлэлтийг дэмжих сан хариуцсан нягтлан бодогч Б.Болд
4. Хөдөлмөр эрхлэлтийн төсөл хөтөлбөр хариуцсан мэргэжилтэн Ө.Батням
5. Хөдөлмөрийн зах зээлийн болон ажлын байрны шилжилт хөдөлгөөн хариуцсан мэргэжилтэн С.Даваасүрэн
6. Хөдөлмөрийн харилцаа, хөдөлмөрийн аюулгүй байдал эрүүл ахуйн асуудал хариуцсан мэргэжилтэн Ц.Энхтуяа
7. Хөдөлмөрийн эрхлэлтийн төсөл хөтөлбөр хариуцсан мэргэжилтэн О.Мягмарсүрэн
8. Ажил мэргэжлийн чиг баримжаа олгох, зөвлөгөө өгөх, ажил зуучлал хариуцсан мэргэжилтэн Ц.Отгонгэрэл

Тайлбар хийх албан тушаалтанаар аймгийн Мэргэжлийн хяналтын газрын Хөдөлмөрийн хяналтын улсын байцаагч Б.Загдзэсэм, Нийгмийн хамгааллын хяналтын улсын байцаагч Ч.Бямбадулам нар оролцов.

Б.Болор-Эрдэнэ: Хэвлэл мэдээллийн байгууллагаар нийтийн сонсголын зарыг 10 дугаар сарын 11-ээс 10 дугаар сарын 21-ний хооронд явуулсан. Бүртгүүлсэн хүний тоо 10, үүний 5-нь оролцогчоор бүртгүүлсэн байна. Өнөөдрийн байдлаар сонсголд нэмж хүрэлцэн ирсэн та бүхэн оролцогчоор оролцох боломжгүй байгаа. Харин ажиглагчаар сууж болно. Сонсголд оролцохоор бүртгүүлсэн 3 иргэн, 2 хуулийн этгээдээс, 1 иргэн, 1 хуулийн этгээд нь оролцох боломжгүйгээ мэдэгдсэн. Ажиглагч 25 хүн оролцож байна.

Сонсгол даргалагч сонсголын дэгийг танилцуулав. \Дэгийг хавсаргав\. Сонсголд орон нутгийн хэвлэл мэдээллийн төлөөлөл GM, ХАС телевиз оролцов.

 Аймгийн Хөдөлмөр Халамж үйлчилгээний газрын дарга С.Ундрах Хөдөлмөр эрхлэлтийг дэмжих сангийн 2018, 2019 оны төсвийн зарцуулалтын мэдээллийг танилцуулав. \Мэдээллийг хавсаргав\

 Б.Болор-Эрдэнэ: Мэдээллээ танилцуулж дууслаа. Танхимд орж ирсэн дарааллын дагуу оролцогч Г.Чимэддорж саналаа хэлнэ үү?

Г.Чимэддорж: Өнөөдрийн нийтийн сонсголд хүрэлцэн ирсэн та бүхэнд энэ өдрийн мэндийг хүргэе. Хөдөлмөр эрхлэлтийг дэмжих сангийн хөтөлбөрүүд маш үр дүнтэй байдаг. Малчдыг малжуулах хөтөлбөрт ганц нэг хүмүүс хамруулж оролцож байсан. Бусад хөтөлбөрүүдтэй танилцлаа. Нийтийг хамруулсан 6 хөтөлбөр байгаа юм байна. Хөдөлмөр эрхлэлтийг дэмжих сангийн үйл ажиллагаа хэвийн явж байгаа юм байна. Сан гэхээр эргэн төлөлтийн үйл ажиллагаа нь хүнд байдаг талаар танилцууллаа. Хүмүүс сан гэхээр зүгээр юм өгдөг гэж ойлгодог. Үүнд иргэний хяналт нь байдаг уу? Энэ тал дээрээ тодруулаад өгөх боломж байна уу? Ер нь 35 хүртэлх насны хүмүүст 3 сая хүртэл төгрөгийн санхүүжилт олгодог юм байна. Зээлийн шалгуур үзүүлэлт ямар байдаг вэ?

Б.Болор-Эрдэнэ: Манай оролцогч маань асуулт хэлбэрээр асуучихлаа. Ер нь санал хэлбэрээр мэдээллээ хэлэх ёстой. Дараагийн оролцогчид маань анхаараарай. За одоо дараагийн оролцогч Арвайхээр ТҮК-ийн менежер С.Цэдэнсодномыг урьж байна.

С.Цэдэнсодном: Асуулт байсан. Арвайхээр сумын хэмжээнд малжуулах сангийн асуудал их яригддаг. Хөдөлмөр эрхлэлтийг дэмжих сангаас малжуулах төсөлд хамрагдсан иргэдээс эргэн төлөлтийг нь малаар нь авдаг юм болов уу? мөнгөөр нь авч байна уу? би сайн ойлгосонгүй, үүнийг тодруулж асууж байна аа.

Хиймортийн ухаан ТББ Г.Амардэлгэр: Сонсголын тухай хуульд заасны дагуу оролцогчийн үүргээр тодорхой баримт пакт \нотолгоотой\-тай оролцож байна. Нэгт Үндсэн хууль болон Нууцын тухай хуульд заасны дагуу хөдөлмөр эрхлэлтийн дэмжих сангаас дэмжлэг авсан иргэдийг нууцыг хадгалах ёстой байдаг. Миний хувьд хөдөлмөр эрхлэлтийн сангаас дэмжлэг авсан иргэдийн нууцлал хангалтгүй байна гэж үзэж байна.

2016 онд Өвөрхангай аймагт эмэгтэйчүүдийн хөдөлмөр эрхлэлтийг дэмжих тухай хөтөлбөр батлагдсан. Мэдээлэлээс харахад 2016 оноос хойш өнөөг хүртэл /2019 он хүртэл/ хөдөлмөр эрхлэлтийг дэмжсэн хэлбэр нь өөрчлөгдөөгүй байна.

Б.Болор-Эрдэнэ: Нийтийн сонсголд 3 оролцогч маань тодорхой санал, /асуулт/ тайлбараа хэллээ. Оролцогчид маань өөрт тохиолдсон болон бусад асуудлыг тодорхой баримттай ярих ёстой. Асуулт тавиад байна. Энд оролцогч талд суугаад байгаа хүмүүс маань зарласан хугацаанд оролцогчоор бүртгүүлээгүй учраас оролцогчийн байр суурьнаас оролцох боломжгүй юм. Дараа нь аймгийн ИТХ-аас нийтийн сонсголыг олон удаа зохион байгуулна. Ажиглагчид маань цөөхөн байвал зөв болох байх. Тиймээс зарласан хугацаандаа бүртгүүлж, үг хэлэх эрхтэйгээр оролцоорой.

Аймгийн ИТХ-ын Төсөв санхүү, бодлого зохицуулалтын хорооны төлөөлөгч Т.Ариунболд, ИТХ-ын дарга А.Ишдорж нар ирсэн байгаа. Асуулт байна уу?

А.Ишдорж: 2018, 2019 оны эхний хагас жилийн Хөдөлмөр эрхлэлтийг дэмжих сангийн зарцуулалтанд Мэргэжлийн хяналтын газраас тодорхой удирдамжийн дагуу хяналт шалгалт хийсэн. Тэндээс харж байхад 35-аас дээш насны иргэдийн хөдөлмөр эрхлэлтийг дэмжих зээлийн 90 орчим хувь нь Арвайхээр сумын иргэд байна. Бусад сумдад зар жигд тарж чадаж байна уу? Цахим сайтад зар тавигдаж байгаа гэх боловч хөдөөний иргэд бүрэн дүүрэн авч байгаа эсэх нь эргэлзээтэй сэтгэгдэл төрсөн. Энэ дээр хяналт шалгалт хийсэн газрын зүгээс ч тэр, хариуцагчийн зүгээс ч тэр тодорхой тайлбар өгөхийг хүсч байна.

Хоёрдугаарт: Энэ зээлд давтан хамрагдаж байгаа иргэд байна уу? Хэрвээ тийм бол зээлд хамрагдаж байгаа иргэдийн өсөлт нь ямар байна вэ? Зарим нь дахин авах юм гардаг юм биш биз дээ. Энэ дээр иргэдийн эргэлзээ, хардлага сэрдлэгэ байгаад байна, нэмэлт тайлбар авъя.

Гуравт: 2008 оноос хойш мэргэжлийн чиг баримжаа олгох чиглэлээр мэргэшсэн нэг л байгууллага байгаад байдаг. Сая сургалт зохион байгуулах чиглэлээр МСҮТ /Политехник коллеж/ гэрчилгээ авсан байна. Зарим арга хэмжээ зохион байгуулахад мэргэшсэн байгууллага байхгүй болохоор Улаанбаатар хотоос сургалтын байгууллага авчирдаг талаар ярьлаа. Аймгынхаа иргэдийг энэ чиглэрээр мэргэшүүлэх боломж бололцоо байна уу? Тэгвэл энэ хөдөлмөр эрхлэлтийг дэмжих сангийн маань тодорхой зардал нь орон нутагтаа шингэх боломж бололцоотой юм биш үү. Ийм гурван зүйлийг тодруулъя аа.

Б.Болор-Эрдэнэ: Нийтдээ 3 оролцогч, нэг төлөөлөгчөөс санал, дүгнэлт асуулт тавьлаа. Эхний оролцогч Арвайхээр сумын 9-р багийн ИНХ-ын дарга Г.Чимэддоржийн асуулт “Сангийн эргэн төлөлтийн асуудал дээр хяналт шалгалтын талаар” асуусан. Тодруулж нэмж асуухад “Зээлийн олголтыг хийхдээ зориулалтын дагуу ашиглаж байгаа эсэхэд хяналт хэр явж байна вэ?” гэдэг дээр голчилж тодруулах юм.

С.Ундрах: Зээлийн эргэн төлөлтийн хувьд манай байгууллага дотоод хяналттай, хагас жилд хяналт хийдэг. Зээлийн гэрээг хийхдээ эхний 4 сар зээлээс чөлөөлөгдөөд, 5 дахь сараас зээлийн эргэн төлөлтөө хийх тохиолдол байгаа. Энэ нь иргэндээ ээлтэй байгаад байгаа. Явцын хяналт дээр иргэний хяналтыг оруулж байгаагүй, гүйцэтгэлийн хяналт дээр иргэний хяналтыг оруулж байсан. Зээлийн шалгуур үзүүлэлт дээр хэлэхэд эхлээд ажлын хэсэг нэг бүрчлэн шалгана. Хоёрт асуулгын хуудсаар шалгана. Санхүүгийн дэмжлэгийг 100% эргэн төлөлттөө өгөх гээд байна уу? эсвэл ямар нэгэн бүтээгдэхүүн авах гээд байна уу? гэдгийг газар дээр нь очиж судалдаг. Тухайлбал Нарийнтээл суманд гэхэд арван хэдэн цайны газар байхад, дахиад цайны газрын төслийг авахгүй гэдэг зарчмаараа явж байгаа. Албан бус хөдөлмөр эрхлэгчдийн судалгаан дээр үндэслээд явж байгаа.

С.Цэдэнсодномын асуултад хариулахад Малжуулах төслийн эргэн төлөлт мөнгөн хэлбэрээр төлөгдөж яваа. Манайхаас 4 сая төгрөгийн малаа худалдаж авна. Малчин маань мөнгөн хэлбэрээр 3 жилийн хугацаанд, өөрийнх нь нөхцлийг харгалзаад ноос ноолуурын цагаар ч гэдэг юм уу, төлбөрөө уян хатан явдаг.

Г.Амардэлгэрийн тайлбар болох нууцлалын асуудал хоёр талтай. Авилгатай тэмцэх газар, Мэргэжлийн хяналтын байгууллага, Аудитын байгууллага ил тод нээлттэй байлга гэдэг. Гэхдээ бид нар яг ил тод нээлттэй тавиагүй. Ялангуяа хөгжлийн бэрхшээлтэй иргэдийн хувьд энэ бол өөрөө хувь хүний нууцад хамааралтай асуудал байдаг. Хувь хүний нууцын тухай хуулиар эзэмшлийн асуудал ч гэсэн нууцад хамааралтай. Гэхдээ зайлшгүй шаардлагатай гэвэл хувь хүнтэй нь тохироод тодорхой зүйлүүдийг ил тод болгох асуудал байдаг. Жишээ нь сайн туршлагыг нь олон нийтэд түгээх хэлбэрээр хамтраад ажиллах боломж байгаа. Нууцлал дээр зайлшгүй мэргэжлийн байгууллагын зөвлөгөө аваад явах шаардлага байгаа.

Эмэгтэйчүүдийн хөдөлмөр эрхлэлтийг дэмжих сангийн хөтөлбөр 2018 онд батлуулсан. Засаг даргын үйл ажиллагааны хөтөлбөрт 2016-2020 онд хэрэгжихээр тусгагдсан. Бид нар урьдчилан эрэлт хэрэгцээг судалж байгаад 2018 онд батлуулсан. Санхүүжилт нь 100% Хөдөлмөр эрхлэлтийг дэмжих сангаас хийгдэхгүй. Яагаад гэвэл энэ аймгийн хөтөлбөр учраас бусад төсвийн эх үүсвэр орж ирэх ёстой. Хөтөлбөр хэрэгжсэнээс хойш арга хэмжээнүүдийг аваад явж байгаа. Хамгийн сүүлд хүүхэд асрах өрөөг Швейцарийн хөгжлийн агентлагийн хөрөнгөөр тохижуулсан. Мөн Швейцарийн хөгжлийн агентлагаас “Өвөрхангай аймаг Эмэгтэйчүүдийн Хөдөлмөр эрхлэлтийг дэмжих сангийн хөтөлбөртэй юм байна, тиймээс гэртээ хүүхдээ асраад сууж байгаа ээжүүдэд нэмэлт төслийг туршилтын байдлаар хэрэгжүүлэх боломж байна” гэсний үндсэн дээр холбогдох судалгааг өгсөн. Сургалт, санхүүгийн дэмжлэг хийгээд явж байгаа.

А.Ишдорж даргын хэлсэн дээр тайлбар хэлэхэд ТББ-ийн шалгуур нь өндөр байгаа. Тухайн ТББ маань сүүлийн хоёр жил санхүүгийн тайлангаа өгсөн байх ёстой, мэргэшсэн сургагч багштай байх ёстой, сургалтын тоног төхөөрөмж бүрэн хангагдсан байх ёстой гэдэг шалгуур тавигддаг болохоор ТББ-ын чадавхи талдаа нөлөөлөөд байгаа юм. Гэхдээ “Оюуны цэнэг академи” ТББ-ын нэг багш нь ажил мэргэжлийн зөвлөхийн үйлчилгээний сургалтанд 2 дахь жилдээ сураад явж байгаа. Залуучуудын гарааны бизнесийн зөвлөх бэлтгэх сургалтад 2 хүнийг явуулж байгаа. Цаашидаа эрхээ авах эсэх нь тухайн ТББ-ын асуудал юм.

Сумдын Тамгын газар, Засаг дарга нарын нэгдсэн цугларалт дээр оны эхэнд бүх хөтөлбөрийн танилцуулга хүргэгдэж байгаа. Нэг суманд 2-оос 3-н хөтөлбөр хэрэгждэг. Хархорин, Бат-Өлзий, Уянга сумдад арай гайгүй. Нийт ажил эрхлэлтийн байдал суурин газраа илүү байдаг учраас Арвайхээр суманд түлхүү олгоод явж байгаа. Малжуулах хөтөлбөр дээр Хужирт сум хоёр жил хамрагдаагүй. Ажлын байрны дэмжих хөтөлбөр дээр Тарагт сум энэ жил ороогүй. Бусад сумдад ирсэн төсөл дээр нь шинжилгээ хийгдээд, олгогдоод явж байгаа.

Эргэн төлөлт дээр давтан авах гээд байх эрсдэл гарах гээд байдаг. Энэ нь явцын хяналтаар л ирдэг. Гэр бүлийн хүмүүсийнхийг хянаад явдаг. Эгч дүү нар нэг ажил дээр авчих гээд байдаг. Гэхдээ харьцангуй бага байдаг. Хүний нэр дээр авах эрсдэл гардаг. Энэ эрсдлийн талаар 2016 оноос хойш шүүхэд 126 иргэнийг шилжүүлээд 2 иргэн хүний нэр дээр авсан нь тогтоогдсон. Тэр хоёр иргэнийг хоорондоо учраа олоод, ямар ч байсан санг эрсдэлгүй болго гэсэн байгаа.

Б.Болор-Эрдэнэ: Сонсголын дарааллын дагуу асуулт, хариулт явчихлаа. Оролцогчийн зүгээс хүсэлт гаргах, санал дүгнэлт хэлэх оролцогч байна уу?

/Оролцогчийн зүгээс санал, дүгнэлт байхгүй байв./

Санал дүгнэлт байхгүй бол өнөөдрийн нийтийн сонсголын үйл ажиллагааг хааж байна. Өнөөдрийн нийтийн сонсголд хүрэлцэн ирсэн ажиглагч, оролцогч, төрийн албан хаагчдад амжилт хүсье. Дараагийн нийтийн сонсголдоо идэвхтэй оролцоорой. Баярлалаа.

Сонсгол 11 цаг 47 минутанд өндөрлөв.

Тэмдэглэлтэй танилцсан: Б.Болор-Эрдэнэ /ИТХ-ын Төлөөлөгч

 сонсгол даргалагч/

Тэмдэглэлийг хөтөлсөн: В.Ганцэцэг \ИТХ-ын Ахлах ажилтан\